代先書寄廬郡朱龍圖
作者：郭祥正
朝代：宋

paragraphs: 楊花塞路春無聲，鳴鳩喚婦留春晴。
揚鞭朝發浚遒縣，卷簾暮宿金斗城。
城中主人漢賈誼，妙年射策都羣英。
峨冠獨立御史府，冰霜凜凜清朝廷。
忽乘白雲渡銀海，十年望闕心常傾。
只今淮西課異等，沉沉玉帳閑府兵。
神機照物辨毫髮，提刀四顧新發硎。
行聞召節返西掖，至尊開閣思談經。
豈容燕寢自頤養，畫戟森衛清香凝。
陳公雖解豫章榻，白頭重愧非徐生。
飄零漁艇荷蓑笠，揣摩舊學荒柴荆。
願公一吐太和氣，朽株巖下逢春榮。